**E L Ő T E R J E S Z T É S**

**Szombathely Megyei Jogú Város Közgyűlése Kulturális, Oktatási és Civil Bizottsága**

**2022. október 25-i ülésére**

**Tájékoztató a 2022. évi önkormányzati nyári napközis tábor megvalósításáról**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 41. § (1) bekezdésében foglaltak szerint a gyermekek napközbeni ellátásaként az életkornak megfelelő nappali felügyeletet, gondozást, nevelést, foglalkoztatást és étkeztetést kell megszervezni azon gyermekek számára, akiknek szülei, törvényes képviselői munkavégzésük, képzésben való részvételük, betegségük vagy egyéb ok miatt napközbeni ellátásukról nem tudnak gondoskodni.

A gyermekek napközbeni ellátását különösen az olyan gyermek számára kell biztosítani,

a) akinek fejlődése érdekében állandó napközbeni ellátásra van szüksége,

b) akit egyedülálló vagy időskorú személy nevel,

c) akinek a szülője, gondozója szociális helyzete miatt az ellátásról nem tud gondoskodni.

A napközbeni ellátás keretében biztosított szolgáltatások időtartamának lehetőleg a szülő, törvényes képviselő munkarendjéhez kell igazodnia. A napközbeni ellátás formája lehet (életkortól függően) a bölcsődei ellátás, a napközbeni gyermekfelügyelet, és az alternatív napközbeni ellátás.

Önkormányzatunk 2022. évben a bölcsődés és óvodás gyermekek tekintetében az intézmények ügyeleti rendszerben történő működtetésével, az általános iskolás korú gyermekek tekintetében pedig - az elmúlt évekhez hasonlóan - nyári önkormányzati napközis tábor megszervezésével biztosította a Gyvt.-ben meghatározott feladatok ellátását. A napközis tábor megszervezéséhez szükséges fedezet az Oktatási kiadásokban került megtervezésre.

A nyári napközis tábor megszervezésével kapcsolatos feladatokról a Kulturális, Oktatási és Civil Bizottság a 54/2022.(IV.26.) KOCB számú határozatában döntött, a 2022. évi Önkormányzati napközis tábor a ***Szombathelyi Derkovits Gyula Általános Iskolában*** került megszervezésre.

A tábor 9 hetes időtartamban, 2022. június 20. és 2022. augusztus 19. napja között került megrendezésre, melyről az alábbi tájékoztatást adom.

1. **Személyi feltételek**

A táborvezetői feladatokat a tábor 9 hetes időszakában 6 fő látta el.

A táborvezetők mellett a Pálos Károly Szociális Szolgáltató Központ és Gyermekjóléti Szolgálat óvodai és iskolai szociális segítői biztosították a gyermekek felügyeletét, a táborvezető szakmai koordinálásával közreműködtek a programok megvalósulásában. Turnusonként négy fő vett részt a táborban, heti váltásban.

Több turnusban - a diák közösségi szolgálat keretében - középiskolás diákok is részt vettek segítőként a táborban.

A táborban a Szombathelyi Egészségügyi és Kulturális GESZ biztosította a védőnői ellátást, a védőnők heti bontásban váltották egymást, minden héten beosztás szerint 1-2 fő védőnő vett részt.

A Szombathelyi Köznevelési GAMESZ részéről 9 fő ügyintéző látta el a helyszínen a táborral kapcsolatos gazdasági-pénzügyi feladatokat. A GAMESZ beszedte az étkezés térítési díját, kapcsolatot tartott az ingyenes étkezőkkel, intézte az étkezéssel összefüggő lemondásokat, megrendeléseket. Biztosította a táborhoz szükséges anyagok, eszközök beszerzését, a táborban közreműködőkkel kapcsolatos kifizetéseket, ellátta a szükséges karbantartási feladatokat.

A folyamatos takarítást, fertőtlenítést az iskola technikai személyzete (takarítók) biztosította.

1. **Tárgyi feltételek**

A tábor infrastrukturális feltételei a ***Szombathelyi Derkovits Gyula Általános Iskola*** (9700, Szombathely, Bem József u. 7.) épületében (terem, tornaterem, vizesblokk, ebédlő, orvosi szoba) és udvarán rendelkezésre álltak.

Az intézmény az épület földszintjén biztosította a csoport elhelyezését. A táborozók használták az ebédlőt, a tornatermet, a női és férfi mosdóhelyiségeket, az intézmény udvarát, a sportpályát.

A GAMESZ munkatársai párakaput szereltek fel az udvar területén.

A védőnők a védőnői szobában, a GAMESZ munkatársai az intézmény egyik földszinti tantermében voltak elérhetőek a tábor ideje alatt.

A tábor megrendezésére 4.000.000 Ft önkormányzati támogatás és 585.230 Ft saját bevétel, összesen 4.585.230 Ft állt rendelkezésre, a fennmaradó 1.548.391 Ft a GAMESZ költségvetésében volt biztosított.

***KIADÁSOK***

|  |  |
| --- | --- |
| Megnevezés | Kifizetés (Ft) |
| Személyi jellegű kiadások | 360.000 |
| Járulék | 42.120 |
| Dologi kiadások |  |
| ebből: | felügyeletet ellátók számlás kifizetése | 203.400 |
|  | közreműködőknek utalvány | 1.200.000 |
|  | tanulók étkeztetése | 3.633.266 |
|  | játék és sporteszközök, programok  | 193.120 |
|  | gyümölcs, édesség, ásványvíz | 176.964 |
|  | karbantartás | 38.465 |
|  | egyéb költség (hűtőszekrény, kávéfőző, tisztító- és fertőtlenítőszer, WC papír) | 286.286 |
| Dologi kiadások összesen | 5.731.501 |

|  |  |
| --- | --- |
| ***Kiadások mindösszesen*** | ***6.133.621*** |

***BEVÉTELEK***

|  |  |
| --- | --- |
| Tanulók étkezési díjbefizetése | 585.230 |
| Önkormányzati hozzájárulás | 4.000.000 |
| GAMESZ költségvetésében rendelkezésre álló fedezet | 1.548.391 |
| ***Bevételek összesen*** | ***6.133.621*** |

1. **A napközis táborban résztvevő gyermekekkel kapcsolatos adatok**

A résztvevő gyermekek átlaglétszáma az alábbiak szerint alakult az egyes turnusokban:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | 1. hét | 2. hét | 3. hét | 4. hét | 5. hét | 6. hét | 7. hét | 8. hét | 9. hét |
| Jelentkezők | 53 | 53 | 60 | 69 | 57 | 61 | 50 | 56 | 47 |
| Résztvevők | 34 | 40 | 46 | 41 | 32 | 26 | 46 | 52 | 44 |

A gyermekek az alábbi köznevelési intézményekből jelentkeztek a táborba:

|  |  |
| --- | --- |
| Szombathelyi Bercsényi Miklós Általános Iskola | 4 fő |
| Szombathelyi Derkovits Gyula Általános Iskola | 42 fő |
| Szombathelyi Dési Huber István Általános Iskola | 3 fő |
| Szombathelyi Neumann János Általános Iskola | 5 fő |
| Oladi Általános Iskola | 18 fő |
| Paragvári Utcai Általános Iskola | 14 fő |
| Szombathelyi Zrínyi Ilona Általános Iskola | 3 fő |
| Gothard Jenő Általános Iskola | 9 fő |
| Szombathelyi Reguly Antal Nyelvoktató Nemzetiségi Általános Iskola | 1 fő |
| Szombathelyi Váci Mihály Általános Iskola | 21 ő |
| Toronyi Gazdag Gyula Általános Iskola | 1 fő |
| Aranyhíd EGYMI | 1 fő |

A gyermekek nemek szerinti megoszlása alapján a résztvevők 60 %-a lány volt, 40 %-a fiú.

A táborban résztvevők 70-80 %-a hátrányos helyzetű, illetve halmozottan hátrányos helyzetű, egyedül nevelt gyermek volt.

A tábor a gyermekek számára háromszori normál, illetve - igény esetén - diétás étkezést, reggelit, ebédet és uzsonnát biztosított.

A résztvevő gyermekek közül hetente 10-12 gyermek fizetett az étkezésért 100 %-os térítési díjat, a többi gyermek ingyenes étkezésre, vagy 50 %-os kedvezményre volt jogosult.

A tábor mellett a nyári szünet teljes időtartamában biztosított volt a szünidei ingyenes étkezés lehetősége a hátrányos helyzetű, halmozottan hátrányos helyzetű, valamint rendszeres gyermekvédelmi kedvezményben részesülő gyermekek számára. A nyári időszakban mintegy 80 gyermek szünidei étkeztetését biztosította Önkormányzatunk a Pálos Károly Szociális Szolgáltató Központ és Gyermekjóléti Szolgálat közreműködésével.

A szünidei ingyenes étkezésben résztvevő gyermekek létszámát az alábbi táblázat mutatja:

|  |  |  |  |
| --- | --- | --- | --- |
| Időszak | HH, és HHH-s étkezők | Rendszeres gyermekvédelmi kedvezményben részesülő étkezők | Összesen |
| fő | adagszám | fő | adagszám | fő | adagszám |
| Június | 47 | 482 | 20 | 206 | 67 | 688 |
| Július | 56 | 1061 | 24 | 430 | 80 | 1491 |
| Augusztus | 51 | 1111 | 22 | 474 | 73 | 1585 |
| Összesen: |  | 2654 |  | 1110 |  | 3764 |

1. **Napirend, programok**

A tábori gyülekező minden nap 7:30 – 8:00 óra között történt a Szombathelyi Derkovits Gyula Általános Iskola udvarán.

Gyülekező után egyeztették a létszámot, ismertették a napi programot.

A szervezők minden hétre tartalmas programmal készültek, esetenként meghívott vendég közreműködésével szervezték.

A tábor területén só-gyurmázás, kőfestés, aszfaltrajz-verseny, rajzverseny – kiállítással, ugró iskola, társasjátékozás, papírrepülő készítése-repülőverseny, Ki mit tud verseny, önismereti játékok, sportversenyek, ügyességi játékok kerültek megtartásra

Mindezek mellett többször jártak a Kalandvárosban, jártak az MMIK-ban, voltak moziban a Minyonok és a Szuperállatok ligája című animációs filmet nézték meg. Jártak a Székesegyházban, játszótéren, ezen kívül íjászkodásban is kipróbálhatták magukat a gyerekek.

A programokat színesítette, hogy a Magyar Egészségügyi Szakdolgozói Kamara (MESZK) Vas Megyei Szervezetének tagjai 6 alkalommal egy fél napos, az egészséggel összefüggő programokat szerveztek, amelyeken forgó rendszerben kis csoportokban vettek részt a gyerekek (egészséges életmód, egészségmegőrzés, egészséges táplálkozás, mozgás szerepelt a témák között).

Az ebéd elfogyasztására minden nap 11:30 és 12:15 között került sor, az uzsonnát hazamenetel előtt fogyaszthatták el a gyermekek. A gyermekekért a szülőknek 16:30-ig kellett megérkezniük, melyet többnyire betartottak.

1. **Rendkívüli események**

Említésre méltó rendkívüli esemény nem történt, néhány gyermekkel fegyelmezési problémák adódtak.

**Összefoglalva** elmondható, hogy szakmailag jól felkészült pedagógusokkal, szociális segítőkkel, gazdasági és technikai dolgozókkal valósult meg az idei évi Önkormányzati napközis tábor.

Sajnos egyre több a hátrányos helyzetű, a halmozottan hátrányos helyzetű, sajátos nevelési igényű, viselkedészavaros gyermek, ezért a jövőben indokolt lenne gyógypedagógiai asszisztens foglalkoztatása a tábor teljes időtartamára.

A rendelkezésre álló forrás lehetővé tette ugyan a programok szervezését, meleg időben gyümölcs, fagylalt biztosítását, és a versenyeken jól teljesítő gyerekek ösztönzését is, azonban fontos megjegyezni, hogy egyre nehezebb feladat ingyenesen közreműködő szervezeteket találni, színvonalas, minőségi tartalommal megtölteni a programtervet a nyári tábori teljes időtartamára. Emellett a táborvezetőknek sem változott évek óta a díjazása, ezért a jövőben szükséges lenne magasabb összeg biztosítása a tábor költségeire.

A tábor egészét a jól szervezettség jellemezte. Köszönet minden közreműködőnek a lelkiismeretes munkáért.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2022. október „ ”

**/: Dr. László Győző :/**

**HATÁROZATI JAVASLAT**

**……../2022. (XI.25.) KOCB. sz. határozat**

 A Kulturális, Oktatási és Civil Bizottság Szombathely Megyei Jogú Város Önkormányzatának Szervezeti és Működési Szabályzatáról szóló 18/2019.(X.31.) önkormányzati rendelete 52. § (2) bekezdés 23. pontjában kapott felhatalmazás alapján a „Tájékoztató a 2022. évi önkormányzati nyári napközis tábor megvalósításáról” szóló előterjesztést megtárgyalta, és az abban foglaltakat tudomásul veszi.

**Felelős:** Putz Attila, a Kulturális, Oktatási és Civil Bizottság elnöke

 Dr. László Győző alpolgármester

(A végrehajtás előkészítéséért: Vinczéné Dr. Menyhárt Mária, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője)

**Határidő:** azonnal